(1) Wat Wouw Blog | Laerskool Anton van Wouw
by Marica Botha | Apr 20, 2021 | (1) Wat Wouw Blog
Laerskool Anton van Wouw keer stadig, maar seker, terug na normaal
Deur Meaghan Lamprecht (Graad 6)
Op 23 Maart 2020, het President Cyril Ramaphosa 'n grendeltydperk in Suid-Afrika ingestel. Almal was vasgevang in hul huise en mag nêrens heen gegaan het nie, in 'n poging om die verspreiding van die nuwe Covid-19 virus te bekamp. Ons het behoorlik soos voëltjies in 'n hok gevoel! Ons kon nie ons families of vriende besoek het vir 'n baie lang ruk nie en ons moes vir eers ons skoolwerk tersyde stel. Die lang vakansie was aanvanklik lekker, maar later het dit nie meer so wonderlik gevoel nie. Ek kon vir my vriendinne boodskappe stuur van my ma se selfoon af, maar dit is nie dieselfde as om iemand in persoon te sien en mee te gesels nie.
Die jaar 2020 het so voortgegaan, totdat ons weer later ons skoolwerk kon begin doen vanuit ons huise. Wat 'n uitdaging vir die onderwysers, leerlinge, sowel as die ouers! Die personeel by Laerskool Anton van Wouw het hul bes probeer om vir ons as leerlinge die leerproses te vergemaklik en het onder andere lesse aangebied deur 'n nuutgeskepte digitale platform.
Dit was wonderlik om weer later die jaar terug te kon keer skool toe! Op een dag het die meisies skool bygewoon en die volgende dag was dit die seuns se beurt. Leerlinge moes in graadverband op verskillende plekke op die skoolterrein sit tydens pouses, sowel as in klasverband. So, as jou maatjie in 'n ander klas was, kon jul mekaar nie sien nie!
Op 15 Februarie 2021 het die skool weer amptelik geopen vir die skooljaar van 2021! Al die leerlinge kon toe terugkeer na die skool, maar mag nog steeds nie saam speel tydens pouses of sonder hul maskers loop nie. Die kinders sit nog steeds geïsoleer in graadverband op verskillende plekke op die skoolterrein, ter wille van sosiale afstand en hul algemene veiligheid en gesondheid.
Ons het egter onlangs die beste nuus ontvang! Van nou af mag die leerders in graadverband, voor die skooldag begin, asook tydens pouses op die verskillende speelterreine saam speel. Natuurlik moet ons steeds ons maskers dra en sosiale afstand handhaaf, maar dit maak nie vir ons saak nie, want ons kan weer met mekaar gesels, grappies maak en lag!
'n Hele jaar het al verloop sedert daardie ingehokte grendeltydperk. Wie weet? Dalk vra ons volgende jaar hierdie tyd vir mekaar, Corona-wie? So asof hierdie wrede virus nooit bestaan het nie! Hopelik het ons uit hierdie vreemde tyd in ons lewens geleer om waarlik die klein dingetjies in die lewe te waardeer!
Mnr. Henning in die kollig
Meneer Henning in die kollig!
Deur Chanté Stremmelaar (Graad 6)
Die Wouwtjies wonder seker soms wat Meneer Henning se gunsteling kleur of sy gunsteling fliek is. Ek het 'n bietjie ondersoek gaan instel en vir Meneer Henning 'n paar persoonlike vrae gevra, sodat ons meer van hom te wete kan kom:
Hoe streng is Meneer teenoor die onderwysers op 'n skaal van 1 -10?
Wat die standaard van ons skool betref, is ek 'n 10 op daardie skaal! Ek is streng met die onderwysers daaroor dat die korrekte standaard gehandhaaf moet word, maar in terme van hul menslikheidsfaktor, plaas ek myself by 'n 5 op die skaal. Dus is ek hard op standaarde, maar sag op mense.
Wie of wat het Meneer geïnspireer om 'n skoolhoof te word?
Ek het op skool 'n onderwyser gehad wat vir my Geskiedenis gegee het. Hy het die lesse so passievol aangebied, dat hy vir my 'n inspirasie was! Boonop wou ek nog altyd met kinders werk.
Het Meneer enige troeteldiere?
My hond is 'n groot Bullmastiff wat omtrent 60kg weeg!
In watter Laerskool was Meneer?
Ek was in Laerskool Jozua Naudé in Roodepoort.
Wie is Meneer se gunsteling Wouwtjie- onderwyser?
Ek het soveel respek vir die onderwysers, want hulle almal werk ongelooflik hard! Ons Wouwtjie-personeel verrig sowaar hul werk met passie! Daar is dus nie net een onderwyser wat ek wil of kan uitsonder nie.
Watter beroep wou Meneer beoefen het toe u nog op skool was?
Ek het daaraan gedink om onderwys te studeer, maar het ook belang stel in die regte. Ek wou 'n prokureur geword het.
Het Meneer enige stokperdjies?
Ek geniet fotografie en om tyd saam met my familie deur te bring.
Na watter tipe flieks kyk Meneer graag?
Ek hou van flieks vol aksie en ook van dié gebaseer op ware verhale.
Wat was Meneer se gunsteling vak op skool?
Ek het Geskiedenis die meeste geniet!
Deel met ons Meneer se grootste prestasie wat u al ooit bereik het.
Dit is toe ek aangewys is as 'n skoolhoof.
Wat is Meneer se gunsteling kleur?
Ek is besonder lief vir blou.
Watter stukkie wysheid sal Meneer graag met al die Wouwtjies wil deel?
Jy moet nooit bang wees om te leer uit jou foute uit nie, solank jy net leer daaruit! Wees altyd bereid om dit te erken as jy 'n fout gemaak het en probeer volgende keer nóg harder. Gee altyd net jou heel beste.
Die Amfiteater trek 'n nuwe baadjie aan
by Marica Botha | Apr 5, 2021 | (1) Wat Wouw Blog
Deur Kiki Butler (Graad 6)
Na 'n lange gewag, staan daar die Dinsdagoggend van 23 Maart 2021, 'n splinternuwe staalstruktuur in die amfiteater van Laerskool Anton van Wouw!
Die proses wat aanleiding gegee het tot die bou van die nuwe amfiteater, het eintlik al gedurende die grendeltydperk begin. Die bestaande skadunette in die amfiteater is verwyder en reuse gate is gegrawe om die nuwe staalstruktuur te ondersteun.
Maar wag eers, kom ons begin van die heel begin af!
Waarom is daar besluit op die nuwe staaldak in die amfiteater?
Die doel van die amfiteater se nuwe dak is deeglik ondersoek. Die huidige skoolsaal is te klein om al ons Wouwtjies en hul ouers te akkommodeer. Dít is natuurlik te wyte aan die groeiende getalle van ons skool. Tans kan daar slegs 320 stoele in die saal inpas tydens funksies. Die vergroting van die skoolsaal is ook ondersoek. Dit was 'n moontlikheid om die bestaande skoolsaal langer en hoër te maak, maar as gevolg van die kostes en ander praktiese redes, moes 'n ander alternatief gevind word.
Die skadunette van die amfiteater het die einde van hul leeftyd bereik en kon nie meer genoeg beskerming teen die sonlig bied nie. Aangesien daar meer spasie was in die amfiteater en die skadunette verwyder móés word, het dit net sin gemaak om hierdie groter spasie as die "Nuwe Wouwtjie Skoolsaal" te benut. Die skool se beheerliggaam is geraadpleeg en na deeglike oorweging, is daar besluit om 'n nuwe dak oor die amfiteater te bou!
Die droom is in werklikheid 'n toegeboude amfiteater, maar daar is besluit om vir nou slegs die eerste fase van die bouproses te laat plaasvind. Die tweede fase van die projek is eintlik 'n groot verrassing! 'n Amfiteater met mure, om weersomstandighede soos reën, wind en die koue uit te hou. Ook vorm 'n splinternuwe verhoog en 'n goeie klankstelsel deel van die beplanning.
Hierdie droom kan egter slegs 'n realiteit word as daar hard gewerk word aan die skool se verskeie jaarlikse fondsinsamelingsprojekte.
Die Wouwtjies sien so uit na ons eerste funksie en samekoms in Laerskool Anton van Wouw se splinternuwe amfiteater!
Naelbyt-oomblikke vir Enviro-leiers
Deur Zoe Louw (Graad 7)
Die Gryswater Uitdaging het op 22 Maart 2021 afgeskop by Laerskool Anton van Wouw.
Gabby Dorner en Shay Nel is as die organiseerders van die Gryswater-uitdaging aangestel. Hulle het 'n prys belowe vir die klas wat die meeste gryswater kon insamel.
Die kompetisie het egter aanvanklik traag gevorder, weens 'n gebrek aan entoesiasme. Gabby en Shay het gou besef dat hulle sal moet ingryp! Hulle besluit toe om die prys vir die Gryswater Uitdaging se wenner bekend te maak. Die eerste prys was pizza's vir die hele klas en die tweede en derde plekke het suigstokkies ontvang. Na dié aankondiging, het die gryswater letterlik begin instroom!
Op die laaste dag van die Gryswater-uitdaging was daar egter konsternasie! Die ongeduld het hoog geloop by al die deelnemers. Hulle het daarop aangedring dat die wenners so gou as moontlik bekend gemaak moet word. Die organiseerders van die Gryswater-uitdaging moes toe haastig honderde liters water meet en kon kort daarna aankondig dat Graad 4Z die wenners van die Gryswater-uitdaging was.
Alhoewel daar vir Gabby Dorner en Shay Nel 'n paar naelbyt-oomblikke was, is hulle verlig dat hulle 'n bydrae kon lewer tot die omgewing. Hulle kon selfs 'n stukkie pizza by die wenners gaps!
Deur Nina Nel en Mia van Rooyen (Graad 7)
Ons het 'n heerlike gesprek gehad met die gewilde Pawson-broers, wat toevallig saam by ons skool werk. Ons het hulle vrae gevra oor hul grootwordjare, skooldae en hul drome vir die toekoms. Kom leer saam met ons meer van Laerskool Anton van Wouw se Pawson-Pakket!
Waar het Meneer-hulle grootgeword?
Ons het in Randfontein grootgeword. Ons het daar gewoon totdat ons universiteit toe gegaan het.
Noem 'n insident uit Meneer-hulle se kinderjare waar julle baie stout was.
Ons was redelik soet as kinders, maar ons het tog soms "Tok-Tokkie" gespeel en eiers op mense se karre en voordeure gegooi!
Wie van julle twee is meer verantwoordelik?
Mnr. Marinus: Ek is meer verantwoordelik as dit by die skool kom, maar Heinrich is meer verantwoordelik wat sy huis en familie betref.
Mnr. Heinrich: Ek stem saam met daardie stelling!
Moes julle klere deel toe julle klein was?
Mnr. Marinus: Ja, ek moes Heinrich se klere dra as dit hom nie meer gepas het nie. Nou is dit anders om!
Vir die mense wat nie geweet het dat julle 'n sussie het nie, kan julle ons 'n bietjie meer vertel van haar?
Sy is jonger as ons, 25 jaar oud en 'n onderwyseres by dieselfde skool as ons ma. Sy is ook 'n 400m SA hekkies-kampioen!
Het julle enige gewoontes wat die ander een irriteer?
Mnr. Marinus: Ja, Heinrich wil dinge altyd op sy manier hê!
Mnr. Heinrich: Nee wat, nie regtig nie.
Hou Meneer-hulle van dieselfde kos en klere?
Mnr. Heinrich: Meestal, ja!
Mnr. Marinus: Heinrich het meer styl as ek!
Hoe was julle op hoërskool? Bleeksiele, sportief, musikaal, sosiaal of gewild?
Mnr. Heinrich: Ons het altwee BAIE van sport gehou!
Mnr. Marinus: Ek het graag aan kultuur deelgeneem en het in die koor gesing. Ek was akademies sterk en was mal oor hokkie.
Mnr. Heinrich: Ek het ook van kultuur gehou en in die koor gesing. Ek het krieket en rugby gespeel en ons was altwee in die eerste tennisspan! Marinus het meer onderskeidings behaal as wat ek het in matriek.
Wie is die slim een en wie die aantreklike een tussen julle twee?
Mnr. Marinus: Ek is die slim een en Heinrich die aantreklike een!
Mnr. Heinrich: Ja, alhoewel ek ook dink ek is slim!
Na watter tipe musiek luister Meneer-hulle graag?
Mnr. Marinus: Ek hou van enige musiek, afhangende van my bui.
Mnr. Heinrich: Ek hou meer van lekker Afrikaanse sokkie musiek!
Baklei julle soms nog?
Nee. Ons is baie rustig teenoor mekaar.
Het julle ooit gedink dat julle by dieselde skool sal werk? Geniet julle dit om saam te werk?
Nee,glad nie! Dit is baie lekker, maar ons sien mekaar nie so baie nie.
Waarom het julle albei onderwysers geword en hoekom het julle Laerskool Anton van Wouw gekies om by skool te hou?
Mnr. Marinus: Ek is as 'n onderwyser gebore! Dit is die enigste skool waar ek nog ooit aansoek gedoen het en ek het die pos gekry!
Mnr. Heinrich: Ek wou 'n beroep kies waar ek met mense kon werk en ek hou baie van sport. Pretoria het heelwat goeie skole, maar ek het sulke goeie dinge gehoor van die Wouwtjies, dat ek dit graag wou kom ervaar!
Daar het julle dit! Ons ken die broers nou heelwat beter en is baie in ons skik daarmee dat die Pawson-Pakket deel is van die Wouwtjie-familie!